ՀԱՄԱՅՆՔԻ ՂԵԿԱՎԱՐ ՄԱՆՎԵԼ ՓԱՐԱՄԱԶՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ՎԵՐՋԻՆ ԶԱՆԳԻ ԱՌԹԻՎ
--------------------------------------------
Սիրելի՛ շրջանավարտներ, շնորհավորում եմ այս հիշարժան ու կարևոր օրվա առթիվ: Վերջին զանգով նշանավորվում է անհոգ մանկության ու պատանեկության, դպրոցական ուսումնառության ավարտը: Ձեր միտքն ու հոգին լեցուն են անհամար հույզերով և հուշերով. դժվար է հրաժեշտ տալ հարազատ դպրոցին, սիրելի ուսուցիչներին, դպրոցական ընկերներին: Համոզված եմ՝ արժեքային միջավայրը, որտեղ կրթվել և դաստիարակվել եք, ձեզ կուղղորդի դեպի նոր նվաճումներ՝ միաժամանակ կրելով ու պահպանելով երախտագիտության զգացումը հարազատ կրթօջախի ու բնօրրանի նկատմամբ: Հիմա ձեր առջև բացվում են նոր հեռանկարներ: Դուք ոտք եք դնում կյանքի նոր շրջափուլ, որտեղ ապրելու ու գործելու եք արդեն ինքնուրույն, և ձեզնից պահանջվում է լինել կայուն, շրջահայաց, իմաստուն՝ ձեր բոլոր արարքներում: Համոզված եմ, որ դուք, որպես անկախ Հայաստանում ծնված ազատատենչ սերունդ, կյանք եք մտնում բարձր գաղափարներով, ձգտումներով, սկզբունքներով: Ձեզնից շատերը կընդունվեն բուհեր, տղաները կմեկնեն Հայոց բանակ և իրենց պարտքը կկատարեն հայրենիքի առջև: Թող հաջողությունը ուղեկցի ձեզ կյանքի բոլոր ճանապարհներին, երազանքներն իրականություն դառնան, լինեք կայացած անհատ և քաղաքացի: Հարգելի՛ մանկավարժներ, ծնողներ, օրվա առիթով շնորհավորում եմ նաև ձեզ: Ոսկե սերմեր եք ցանել դուք, լիահույս եմ, որ պարարտ հողում ծլարձակել են ոսկե սերմերը, և հեռու չէ առատ հունձքը վայելելու ժամանակը: Պատանի՛ բարեկամներ, մեկ անգամ ևս շնորհավորում եմ Վերջին զանգի կապակցությամբ, մաղթում ուրախ և հիշարժան օր և աննահանջ, բարի երթ դեպի մեծ կյանք: